
Előterjesztés
a Közgyűlés részére
Tisztelt Közgyűlés!	
A Vagyongazdálkodási Főosztály ügykörébe tartozó Fővárosi Vízművek Zrt. többszemélyes gazdasági társaság, amely az 1. számú melléklet szerint csatolt meghívóban foglaltak szerint összehívta a társaság évi rendes közgyűlését, 2011. május 30-án 13 órai kezdettel, amelynek napirendi pontjai az alábbiak:
1. A számviteli törvény szerinti 2010. éves beszámoló és konszolidált beszámoló, valamint az üzleti jelentések, az adózott eredmény felhasználására vonatkozó javaslat, ideértve az osztalék felosztására, kifizetésére vonatkozó javaslatot, és az elszámolások valamint a 2010. évi vízdíj terv-tény eltérés
2. A Felügyelő Bizottság jelentése a Fővárosi Vízművek Zrt. 2010. éves beszámolójáról, a konszolidált beszámolójáról és az üzleti jelentésekről, valamint a Felügyelő Bizottság 2010. évi tevékenységéről
3. A Könyvvizsgáló jelentése a Fővárosi Vízművek Zrt. 2010. éves beszámolójáról, a konszolidált beszámolójáról és az üzleti jelentésekről
4. A Társaság számviteli törvény szerinti 2010. éves beszámolójának, konszolidált beszámolójának, valamint az üzleti jelentéseknek, az adózott eredmény felhasználására vonatkozó javaslatnak, ideértve az osztalék felosztására, kifizetésére vonatkozó javaslatot, és az elszámolásoknak, a 2010. évi vízdíj terv-tény eltérésnek, valamint a Felügyelő Bizottság jelentésének az elfogadása
5. Javaslat a Fővárosi Vízművek Zrt. 2011. évi üzleti tervére
6. Javaslat az Igazgatóság és Felügyelő Bizottság 2011/2012. évi díjazására
7. Javaslat a Könyvvizsgáló személyére és díjazására  
8. A Társaság Alapszabályának módosítása
9. Javaslat az 1,5 milliárd Ft értékű hitelből finanszírozandó csőrekonstrukciós, víztermelési és létesítményi beruházásokra
10. 50 MFt feletti beruházási alapokmány dokumentumok jóváhagyása az 1,5 milliárd Ft értékű hitelből finanszírozandó csőrekonstrukciós, víztermelési és létesítményi beruházások vonatkozásában
11. Jelentés a Társaság 2010. évi Beruházási tervének teljesítéséről 
12. Javaslat a 2010. évben fel nem használt beruházási forrás felosztására és felhasználására  (A 2011. évi beruházási alapterv 1. sz. módosítása)
13. Jelentés a Társaság 2011. évi Beruházási Alaptervének I. negyedéves teljesítéséről és az 50 MFt-ot meghaladó egyedi értékű beruházások helyzetéről
14. Egyebek


A Társaság Alapszabályának 9.2 pontja értelmében a közgyűlésen a részvényes a szavazati jogát csak a részvénye, avagy letétkezelője által kiállított letéti illetve tulajdonosi igazolása birtokában, a részvénykönyvbe történő bejegyzést követően gyakorolhatja.
A Közgyűlés határozatképtelensége esetén a megismételt Közgyűlés helye az eredeti helyszínnel megegyezik, időpontja: 2011. május 30. 13:30 óra.

Tájékoztatom a Tisztelt Fővárosi Közgyűlést, hogy a napirendi pontok között szerepelnek a társaság 2010. évi beszámolójára 2011. évi üzleti tervére vonatkozó napirendi pontok, amelyekre vonatkozóan a döntési javaslatok a „Javaslat a Vagyongazdálkodási Főosztály ügykörébe tartozó egyes gazdasági társaságok 2010. évi beszámolóival és 2011. évi üzleti terveivel kapcsolatos döntések meghozatalára” tárgyú, a jelenlegi ülés napirendjén szereplő külön előterjesztés tárgyát képezi.
A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII.28) Főv. Kgy. rendelet ( továbbiakban: Vagyonrendelet) 52. § (1) bekezdése alapján a Fővárosi Önkormányzat tulajdonában lévő gazdasági társaság vonatkozásában a tulajdonosi jogokat – a (2) bekezdésben foglalt személyi ügyek kivételével – a Fővárosi Közgyűlés gyakorolja oly módon, hogy többszemélyes társaság legfőbb szervének döntését megelőzően a Fővárosi Közgyűlés jogosult előzetes döntést hozni és ez által a tagi képviselő kötött mandátumát meghatározni. 
A Vagyonrendelet 52. § (2) bekezdés a) pontjában foglaltak alapján az ott felsorolt személyi ügyek tekintetében – a Vagyonrendelet 5. sz. mellékletében felsorolt társaságok vonatkozásában – a többszemélyes társaság legfőbb szervének döntését megelőző előzetes döntés meghozatalára pedig a főpolgármester jogosult. 
Az államháztartásról szóló 1992. évi XXXVIII. törvény 100/N § (8) bekezdésében foglaltak szerint:” Az önkormányzati költségvetési szerv egyszemélyes gazdasági társasága esetében a tag (részvényes) - a megválasztással, illetve kinevezéssel kapcsolatos ügyek kivételével - a hatáskörébe tartozó döntés meghozatalát megelőzően köteles a vezető tisztségviselők, valamint a felügyelőbizottság véleményét megismerni. Halaszthatatlan döntés esetében a vélemény beszerzése rövid úton (így különösen: távbeszélő, fax, e-mail) is történhet, azonban az így véleményt nyilvánító személy nyolc napon belül köteles véleményét írásban is a döntést hozó rendelkezésére bocsátani.”

A fenti jogszabályi hivatkozásnak megfelelően a Társaság igazgatósága és felügyelőbizottsága a napirendi pontokhoz kapcsolódó előterjesztéseket megtárgyalta, erről szóló határozatok az előterjesztés mellékletét képezik.
A napirendi pontok sorrendjében az előterjesztéseket a következőkben ismertetjük.
Az 1-5. napirendek vonatkozásában szükséges döntések meghozatalára vonatkozó javaslatok a Fővárosi Közgyűlés jelenlegi ülésének napirendjén szereplő „Javaslat a Vagyongazdálkodási Főosztály ügykörébe tartozó egyes gazdasági társaságok 2010. évi beszámolóival és 2011. évi üzleti terveivel kapcsolatos döntések meghozatalára” tárgyú külön előterjesztésben szerepelnek.
6. napirendi pont: Javaslat az Igazgatóság és Felügyelőbizottság 2011/2012. évi díjazására
A Vagyonrendelet 52.§ (2) bekezdésében foglaltak szerint a Fővárosi Önkormányzat tulajdonában lévő egyes – az 5. számú mellékletben felsorolt – társaságok vonatkozásában, a többszemélyes társaságok esetében a társaság legfőbb szervének döntését megelőzően a főpolgármester határoz az igazgatóság és a felügyelőbizottság tagjainak megválasztása, visszahívása, megbízása, megbízásának visszavonása és díjazásának megállapítása kérdésekben. A Fővárosi Vízművek  Zrt., egyike az 5. számú mellékletben felsorolt társaságoknak.  

Ezen jogszabályi hivatkozás alapján a vonatkozó – a főpolgármesterre átruházott hatáskörben hozott - főpolgármesteri döntésben foglaltak szerint születhet legfőbb szervi határozat a társaság igazgatósági és felügyelőbizottsági tagjainak a díjazásáról.
        

 7. napirendi pont: Javaslat a könyvvizsgáló személyére és díjazására
A Vagyonrendelet 52.§ (2) bekezdésében foglaltak szerint a Fővárosi Önkormányzat tulajdonában lévő egyes – az 5. számú mellékletben felsorolt – társaságok vonatkozásában, a többszemélyes társaságok esetében a társaság legfőbb szervének döntését megelőzően a főpolgármester határoz a társaság könyvvizsgálójának megválasztása, visszahívása, megbízása, megbízásának visszavonása és díjazásának megállapítása kérdésekben. A Fővárosi Vízművek  Zrt., egyike az 5. számú mellékletben felsorolt társaságoknak.  

Ezen jogszabályi hivatkozás alapján a vonatkozó – a főpolgármesterre átruházott hatáskörben hozott - főpolgármesteri döntésben foglaltak szerint születhet legfőbb szervi határozat a társaság könyvvizsgálójának megválasztásáról és díjazásáról.

8. napirendi pont: A Társaság Alapszabályának módosítása
A társaság alapszabályának módosítását az alábbiak indokolják:
Tekintettel arra, hogy a társaság jelenlegi könyvvizsgálójának megbízatása 2011. május 31. napjáig terjed, szükséges a Társaság Alapszabálya 12.8. pontjának módosítása az új – 2012. május 31. napjáig terjedő – megbízatás feltűntetésével.
A 2010. évi XLIII. törvény hatályon kívül helyezte a köztulajdonban álló gazdasági társaságokról szóló 2009. évi CXXII. törvény 4.§ (3) bekezdését, amely szerint a felügyelő bizottság elnökének személyére az Állami Számvevőszék tesz javaslatot. A hatályon kívül helyezésre tekintettel az Alapszabály 11.7. pontjának ezen része törlendő.
Az Alapszabály további rendelkezései változatlanok maradnak.


9. napirendi pont: Javaslat az 1,5 milliárd Ft értékű hitelből finanszírozandó csőrekonstrukciós, víztermelési és létesítményi beruházásokra  

A Fővárosi Önkormányzat és a Befektetők között érvényben lévő Szindikátusi és Menedzsment Szerződésben a szerződéskötés éve (1996) és 2015. közötti időszakra meghatározott feladatok:
· 27 km (a fenti időszakra) főnyomó vezeték rekonstrukciója
· 45 km/év elosztóhálózat rekonstrukciója
· az európai gyakorlatnak megfelelően, tervszerű rekonstrukció a hálózat 1-1,5 %-án
Az éves beruházási tervek a beruházási források tekintetében a 2000. évi Megállapodásban foglaltaknak megfelelően kerültek meghatározásra. Ennek megfelelően, a beruházási források vízdíjból finanszírozott összege és a tervezett hiteltörlesztés együttesen a tervezett értékcsökkenési leírásnak felel meg.
Mivel a rendelkezésre álló éves beruházási forrás a Társaság által készített hosszú távú fejlesztési tervben (LTDP) meghatározott műszaki állapot szinten tartásához szükséges beruházásoknak csak egy részét fedezi, tehát nem elégséges, így további forrás bevonása javasolt.

10. napirendi pont: 50 MFt feletti beruházási alapokmány dokumentumok jóváhagyása az 1,5 milliárd Ft értékű hitelből finanszírozandó csőrekonstrukciós, víztermelési és létesítményi beruházások vonatkozásában  
Az 1 milliárd Ft hitelből finanszírozandó csőrekonstrukciók megalapozottak a csövek életkorát, a meghibásodások számát, illetve a roncsolásos vizsgálatok eredményeit figyelembe véve.


Az 500 millió Ft hitelből víztermelési, létesítményi beruházásokat kívánnak finanszírozni. A beruházási alapokmányok csáposkutak rekonstrukcióját, medencék vízszigetelésének felújítását, valamint a pócsmegyeri gravitációs csatorna egy szakaszának felújítását tartalmazzák. Ezeket a munkákat a kutak vízadó-képességének helyreállítása, a medencék vízminőségvédelmi és statikai szempontjai, valamint a gravitációs csatorna korrózió miatti állékonyság romlása indokolja.

11. napirendi pont: Jelentés a Társaság 2010. évi Beruházási tervének teljesítéséről
A Társaság Közgyűlése 2010. július 1-i ülésén hagyta jóvá a beruházási terv 2. sz. módosítását 77/2010. sz. határozatával, az 5.540.011 eFt főösszeggel. A beruházási terv a 2010. III. negyedévben egy alkalommal változott, így a terv 3. sz. módosítását a Társaság Közgyűlése 2010. szeptember 24-i ülésén jóváhagyta 87-88/2010. sz. határozatával, az összforrás változatlanul hagyása mellett. 
Ugyanakkor a tervezett 550.000 eFt viziközmű-fejlesztési hozzájárulás beszedése csak 49.673 eFt-tal kevesebbel realizálódott, így a beruházási terv 3. sz. módosítása szerinti főösszeg 5.490.338 e Ft-ra csökkent. 
Ebből 5.399.477 eFt került felhasználásra a 2010-es pénzügyi évben, mely 98,3 %-os teljesítést jelent.
A csőhálózati beruházások teljesítése 105,6 %-ban teljesült. 
Lefektetésre került 28947 fm kis átmérőjű és 6263 fm nagy átmérőjű vezeték. Víztechnológiai létesítmények összesen 99 %-ban, a támogató területi beruházások 97 %-ban, az egyéb beruházások 99 %-ban teljesültek.
Saját beruházásra 5.399.477 eFt került felhasználásra.

12. napirendi pont: javaslat a 2010. évben fel nem használt beruházási forrás felosztására és felhasználására (A 2011. évi beruházási alapterv 1. sz. módosítása)
A Társaság 2011. évi Beruházási alaptervét a Társaság Közgyűlése 2011. február 7-én, 25/2011számú határozatával összesen 4 905 MFt-tal jóváhagyta. 
A 2010-ben fel nem használt forrás (amortizáció ÉCS) 89.184 eFt, a 2011. évi forrást növeli. Ezzel, a 2011-es évben rendelkezésre álló beruházási forrás mindösszesen 4.994.184 eFt.
A 2010-ben fel nem használt forrás terhére, összesen 89.184 eFt értékben az Ilka utcai csőrekonstrukciót, Monostoron monitoring állomás létesítését, klórozók üzembiztonságának korszerűsítését, továbbá az Üzemviteli központ parkolójának szigetelését,valamint a Békásmegyeri telep belső vízhálózatának felújítását kívánják megvalósítani, mellyel az indokok alapján egyetértünk.

13. napirendi pont: Jelentés a Társaság 2011. évi Beruházási Alaptervének I. negyedéves teljesítéséről és az 50 MFt-ot meghaladó egyedi értékű beruházások helyzetéről
A beruházások az alábbiak szerint teljesültek az I. negyedévben:

a lefektetett (2400 fm) csőhosszak összessége tekintetében az időarányos terv 99 %-ban,
kis átmérő (≤ 300 mm) 2240 fm 
nagy átmérő (≥ 300 mm) 160 fm 
a csőhálózati beruházások (hálózati műtárgyak, bekötővezetékek,) 99 %-ban,
a víztechnológiai létesítmények (kutak, gépházak, vízkezelő művek, medencék, víztechnológiai gépek, berendezések, árvízvédelem, védterület) 99 %-ban,
a támogató területek (hírközlés, informatika, gépek, műszerek, stb.) 97 %-ban,
az egyéb beruházások (beruházás előkészítés, áthúzódó beruházások 2010-ről, kutatás, kísérleti fejlesztés) 102 %-ban teljesültek.

A saját forrásból megvalósuló beruházások mindösszesen 99 %-ban, az idegen beruházások összesen 102 %-ban teljesültek.
A beruházások teljesülése az időarányos tervhez képest 99 %-os.

Az 50 MFt-ot meghaladó egyedi értékű beruházások helyzetéről elmondható, hogy a Társaság Közgyűlése által elfogadott, tervezett útfelújításokhoz, vagy kiemelt fővárosi beruházásokhoz kapcsolódó 3 munka közül 2 versenyeztetés előtti versenyeztetés alatti fázisban van. 

A vízbekötések csereprogramjában 2011-re előirányzott 430 db bekötésből (átlag 12 fm/bekötés) 13 db cseréje megtörtént.

A mérőcsere program 2011-re meghatározott 29 000 db mérő felújítása / cseréje a DN 13-200 mm-es tartományban) az I. negyedév végéig 3317 db valósult meg. 

A víztermelő kutak felújítása beruházás kivitelezésére vonatkozó típusterv jóváhagyásra került. A kivitelezéssel kapcsolatos előkészítő munkák megkezdődtek, a műszaki teljesítés jelenleg 20 %-os.

Fentiek alapján az alábbi határozati javaslatokat terjesztem a Tisztelt Közgyűlés elé:



Határozati javaslat
A Fővárosi Közgyűlés úgy dönt, hogy :

A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007 (XII.28.) Főv. Kgy. rendelet 52. § (1) bekezdésében foglaltak alapján a Fővárosi Vízművek Zrt. 2011. május 30-án tartandó évi rendes közgyűlésén a Budapest Főváros Önkormányzata részvényesi képviselője kötött mandátummal eljárva „igen” szavazatával támogassa a következő döntések meghozatalát.
1. (1-5. napirendek) vonatkozásában a „Javaslat a Vagyongazdálkodási Főosztály ügykörébe tartozó egyes gazdasági társaságok 2010. évi beszámolóival és 2011. évi üzleti terveivel kapcsolatos döntések meghozatalára” tárgyú külön előterjesztés alapján a Fővárosi Közgyűlés által meghozott Fővárosi Vízművek Zrt.–re vonatkozó döntéseiben foglaltak szerint.
2. (6. napirendi pont) Az Igazgatóság és Felügyelőbizottság tagjainak 2011/2012. évi díjazásának elfogadását a vonatkozó főpolgármesteri döntésben foglaltak szerint. Jóváhagyó döntés hiányában a napirendi pont tárgyalásának felfüggesztését.
   
 3. (7. napirendi pont) A könyvvizsgáló megválasztását és díjazásának megállapítását a vonatkozó főpolgármesteri döntésben foglaltak szerint. Jóváhagyó döntés hiányában a napirendi pont tárgyalásának  felfüggesztését.
4. (8. napirendi pont) A Társaság Alapszabályának módosítására vonatkozó javaslat elfogadását.
5. (9. napirendi pont) Az 1,5 milliárd Ft értékű hitelből finanszírozandó csőrekonstrukciós, víztermelési és létesítményi beruházásokra vonatkozó javaslat elfogadását az alábbiak szerint:
5.1. elfogadja az 1 milliárd Ft értékű hitelből finanszírozandó terv szerinti csőrekonstrukciós tervre tett javaslatot 

5.2. elfogadja az 500 millió Ft hitelből finanszírozandó víztermelési létesítményi beruházásokra tett javaslatot 

6. (10. napirendi pont) Az 50 MFt feletti beruházási alapokmány dokumentumainak elfogadását az 1,5 milliárd Ft értékű hitelből finanszírozandó csőrekonstrukciós, víztermelési és létesítményi beruházások vonatkozásában az alábbiak szerint:
6.1.  Az 1 milliárd Ft hitelből finanszírozandó terv szerinti csőrekonstrukciók vonatkozásában
6.1.1. a Budapest XXII. Ady Endre úti DN 150 mm-es elosztóvezeték cseréjére vonatkozó legfeljebb 80,00 MFt + ÁFA értékű beruházási alapokmány elfogadását 
6.1.2. Budapest XIV. Örs vezér tere – Kerepesi út – Róna u. – Bánki Donát u. DN 150 és DN 100 mm-es azbesztcement elosztóvezeték rekonstrukciójára vonatkozó, legfeljebb 76,00 MFt + ÁFA értékű beruházási alapokmány elfogadását
6.1.3. Budapest XI. Kővirág soron, Hunyadi Mátyás úton és Duránci utcában húzódó DN 80/100 mm-es elosztóvezeték cseréjére vonatkozó legfeljebb 63,00 MFt + ÁFA értékű beruházási alapokmány elfogadását
6.2. az 500 millió Ft hitelből finanszírozandó víztermelési, létesítményi beruházások vonatkozásában

6.2.1. a csápos kutak rekonstrukciója tárgyú, legfeljebb 245,0 MFt + ÁFA értékű beruházási alapokmány elfogadását

6.2.2. medencék vízszigetelésének felújítása (IV. ütem) tárgyú, legfeljebb 135,00 MFt + ÁFA értékű beruházási alapokmány elfogadását


6.2.3. Pócsmegyeri DN 1650 mm-es alacsony nyomású gravitációs csatorna 520 fm hosszú szakaszának felújítására vonatkozó, legfeljebb 90,00 MFt + ÁFA értékű beruházási alapokmány elfogadását

7. (11. napirendi pont) a Fővárosi Vízművek Zrt. 2010. évi Beruházási tervének teljesítéséről szóló jelentés elfogadását
8. (12. napirendi pont) a 2010. évben fel nem használt 89.184 eFt beruházási forrás felosztására és felhasználására tett javaslatot és ezzel a 2011. évi Beruházási Alapterv 1. sz. módosításának elfogadását, mellyel az összforrás 4.905.000 eFt-ról 4.994.184 eFt-ra emelkedik az alábbiak szerint:

a) módosítás a 10 MFt és a feletti beruházások körében:
· 5 db új tétel tervbe való beemelése 89.150 eFt értékben,
b) módosítás a 10 MFt alatti beruházások körében
· a megmaradt, fel nem osztott 34 eFt általános tartalékba helyezése (42. főcsoport) helyezése

9. (13. napirendi pont) A Fővárosi Vízművek Zrt.  2011. évi Beruházási Alaptervének I. negyedéves teljesítéséről és az 50 MFt-ot meghaladó egyedi értékű beruházások elfogadását.
10. A Fővárosi Közgyűlés meghatalmazza dr. Kókány Csabát, hogy a Fővárosi Vízművek Zrt. 2011. május 30-án tartandó közgyűlésén a Fővárosi Önkormányzat részvényesi képviselőjeként kötött mandátummal eljárva vegyen részt, és felkéri a főpolgármestert a részvényesi képviselő meghatalmazásának kiadására.


határidő:	2011. május 30. a társasági közgyűlés napja
felelős: 	Főpolgármester


 Határozathozatal módja: egyszerű szavazattöbbség




Budapest, 2011. május   „    ”
	

	   Dr. György István
Főpolgármester-helyettes



	
Láttam:

	Sárádi Kálmánné dr.
Főjegyző





mellékletek:
Társaság közgyűlésének meghívója
A taggyűlés napirendi pontjainak előterjesztései mellékletekkel
igazgatósági és Fb. határozatok

